|  |  |  |
| --- | --- | --- |
|  | **ใบความรู้** | |
| วิชาการบัญชีเบื้องต้น รหัสวิชา 20200 –1002 | สัปดาห์ที่ 5 |
| สาขาการบัญชี ระดับชั้น ปวช.1 | |
| บทที่ 4 การบันทึกรายการค้าในสมุดบันทึกรายการขั้นต้น | |
| อ.ผู้สอน อรทัย พิมพ์ทอง | |


ความหมาย ความสำคัญและประเภทของสมุดบันทึกรายการขั้นต้น

สมุดบันทึกรายการขั้นต้น คือ สมุดที่รวบรวมรายการค้าเข้าไว้ด้วยกัน โดยการบันทึกเรียงตามลำดับวันที่ที่เกิดรายการค้า ทำให้การค้นหารายการค้าหรือการแก้ไขข้อผิดพลาดเป็นไปอย่างสะดวก รวดเร็ว และประหยัดเวลา

**สมุดบันทึกรายการขั้นต้นแบ่งออกเป็น 2 ประเภท คือ**

1. **สมุดรายวันเฉพาะ** เป็นสมุดบันทึกรายการขั้นต้นที่ใช้สำหรับบันทึกรายการค้าเฉพาะเรื่องใดเรื่องหนึ่ง
2. **สมุดรายวันทั่วไป** เป็นสมุดบันทึกรายการขั้นต้นที่ใช้สำหรับบันทึกรายการค้าที่ไม่สามารถบันทึกในสมุดรายวันเฉพาะได้ เช่น รายการเปิดบัญชี รายการปรับปรุง รายการปิดบัญชี





|  |  |  |
| --- | --- | --- |
|  | **ใบความรู้** | |
| วิชาการบัญชีเบื้องต้น รหัสวิชา 20200 –1002 | สัปดาห์ที่ 5 |
| สาขาการบัญชี ระดับชั้น ปวช.1 | |
| บทที่ 4 การบันทึกรายการค้าในสมุดบันทึกรายการขั้นต้น | |
| อ.ผู้สอน อรทัย พิมพ์ทอง | |

**การบันทึกรายการค้าในสมุดรายวันทั่วไป**

**หลักการบันทึกบัญชี**

การบันทึกบัญชีจะมี 2 ระบบ คือ ระบบบัญชีเดี่ยวและระบบบัญชีคู่ ระบบบัญชีเดี่ยวมักจะเกิดขึ้นในกิจการเจ้าของคนเดียว และมีการบันทึกบัญชีโดยผู้ที่ไม่มีความรู้ทางด้านบัญชี ซึ่งอาจจะเป็นเจ้าของกิจการเป็นผู้บันทึกเอง ส่วนระบบบัญชีคู่นั้นเป็นการบันทึกบัญชีอย่างมีหลักเกณฑ์ โดยนำผลจากการวิเคราะห์รายการค้าไปบันทึกบัญชี ระบบบัญชีคู๋เป็นระบบบัญชีที่เป็นที่ยอมรับและนิยมใช้โดยทั่วไป เพราะสามารถตรวจสอบและหาข้อผิดพลาดได้ง่าย การบันทึกบัญชีจะบันทึกรายการ 2 ด้านเสมอไปในจำนวนเงินที่เท่ากัน

การบันทึกบัญชีจะกระทำหลังจากการวิเคราะห์รายการค้า และในการวิเคราะห์รายการค้านั้น จะยึดหลักสมการบัญชีว่า **สินทรัพย์=หนี้สิน+ส่วนของเจ้าของ** จากสมการบัญชีจะเห็นได้ว่าสินทรัพย์จะอยู่ด้านซ้ายมือ ส่วนหนี้สินและส่วนของเจ้าของจะอยู่ด้านขวามือ

ลักษณะของการบันทึกรายการบัญชีจะแบ่งออกเป็น 2 ด้านคือ ด้านซ้ายมือเรียกว่าด้าน เดบิต ส่วนด้านขวามือเรียกว่าด้าน เครดิต คำว่า เดบิตและเครดิตนั้น เป็นทั้งคำนามและคำกริยา คำนามหมายถึงด้านซ้ายมือและด้านขวามือ ส่วนคำกริยาหมายถึงการบันทึกบัญชีด้านซ้ายมือและด้านขวามือ

**จากหลักเกณฑ์ข้างต้นจะเห็นได้ว่า**

1. ถ้าสินทรัพย์เพิ่มขึ้นจะบันทีกรายการทางด้านเดบิต
2. ถ้าสินทรัพย์ลดลงจะบันทึกรายการทางด้านเครดิต
3. ถ้าหนี้สินเพิ่มขึ้นจะบันทึกรายการทางด้านเครดิต
4. ถ้าหนี้สินลดลงจะบันทึกรายการทางด้านเดบิต
5. ถ้าส่วนของเจ้าของเพิ่มขึ้นจะบันทึกรายการทางด้านเครดิต
6. ถ้าส่วนของเจ้าของลดลงจะบันทึกรายการทางด้านเดบิต